Ego Godefridus, Dei gratia, Lingonensis ecclesie episcopus, notum fieri volo tam presentibus quam futuris quod Elisabeth Soroeta ad conversionem veniens apud Thart, donavit Deo et Beate Marie et sanctimonialibus ibidem consistentibus partem illam quam possidebat in campo de Brayo. Postmodum Robertus, decanus Divionensis, nepos ipsius Elisabeth, plantavit vineam in eodem campo, tam in sua quam in parte Helisabeth, concedendo post obitum suum medietatem totius edificii, quod ipse edificaret in campo predicto predictis sanctimonialibus; in hujus autem rei cognitionem persolvendum eis singulis annis duodecim denarios concedit. Actum est in presentia nostra, anno ab incarnatione Domini M°C° quadragesimo VII°. Quod ut in posterum ratum habeatur sigilli nostri impressione cum testium annotatione munivimus. Testes igitur sunt: Herbertus, abbas Sancti Stephani Divionensis; et Gillebertus ejus canonicus; Petrus, abbas Sancti Benigni Divionensis; Hugo monachus, cognominatus Chanlart; Henricus, archidiaconus Eduensis; Mathildis ducissa; et Hugo, filius ejus; Aimo Rufus et Andreas miles, vocatus Dotatus; Odo Male nutritus et Carpinus, miles.